Tiltale for overtrædelse af straffelovens § 119 stk. 1, ved på Skole at have overfaldet tjenestegørende skolelærer.
Ret: Retten på Bornholm (1. instans)
Faggruppe: Straffesag — Almindelig domsmandssag
Sagsemner: Forbrydelser mod offentlig myndighed;

/

7. juni 2021

Skoleelev idømt bøder for en trussel mod skolelærer

En 15-årig skoleelev blev idømt 6 dagbøder for en verbal trussel mod en skolelærer
i undervisningen. Eleven blev frifundet for vold mod samme skolelærer.

Rettens sagsnummer: SS 252/2021

Sagen kort fortalt
En 15-årig skoleelev ville ikke efterkomme skolelærerens gentagne opfordringer om
at lukke sin pc og følge undervisningen. Da læreren i overensstemmelse med
skolens retningslinjer ville tage pc’en fra eleven, trak eleven pc’en til sig, hvorved
læreren fik overbalance og skubbede bordet mod eleven. Eleven skubbede straks
bordet fra sig. Bordet ramte læreren på låret. Eleven udtalte samtidig ”flyt dig, eller
du får en flad” . Efter episoden fik eleven nogle dages karantæne fra skolen.

Tiltalen angik overtrædelse af straffelovens § 119, stk. 1, der omhandler vold og
trusler mod personer i offentlig tjeneste.

Anklagemyndigheden påstod eleven idømt frihedsstraf, at elevens sag også skulle
behandles i Ungdomskriminalitetsnævnet, og at eleven skulle have en advarsel om
udvisning efter udlændingeloven.

Tiltalte nægtede sig skyldig, men erkendte at have udtalt sig som beskrevet.

Dommens resultat
Efter tiltaltes forklaring og to vidneforklaringer, herunder en vidneforklaring fra
skolelæreren, frafaldt anklagemyndigheden den del af tiltalen, der angik vold,
ligesom retten fandt det usikkert, om tiltalte havde haft forsæt til at begå vold mod
læreren, da han skubbede bordet tilbage mod læreren. Retten fandt det derimod
bevist, at tiltaltes udtalelse mod læreren var en trussel, der var strafbar efter
straffelovens § 119, stk. 1.

Retten fastsatte straffen til 6 dagbøder á 250 kr. Retten lagde vægt på, at



/

2

lovovertrædelsen havde et ringe omfang.

Da eleven ikke blev idømt frihedsstraf, kom det ikke på tale at tildele tiltalte en
advarsel om udvisning eller bestemme, at sagen også skulle behandles i
Ungdomskriminalitetsnævnet.

Sagen blev behandlet med domsmænd, og dommer og domsmænd var enige om
dommens resultat.

Afgørelsesdato
Dommen blev afsagt af Retten på Bornholm den 4. juni 2021.